Diari Oficial de la Generalitat Valenciana


Sumari del DOGV 4917, del 04-01-2005 (2004/13666)

ACORD de 26 d'octubre de 2004, de la Comissió Territorial d'Urbanisme, relatiu al projecte d'expropiació per taxació conjunta per a la construcció del vial de connexió entre el sector la Condomina i la carretera N-332, en el terme municipal de Sant Joan d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4917

Data del DOGV
:   04-01-2005

Secció del DOGV
:   V. ALTRES ANUNCIS - F) EXPROPIACIONS

Número del document
:   2004/13693


Data del document
:   26-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Sant Joan d'Alacant
    * expropiació

ACORD de 26 d'octubre de 2004, de la Comissió Territorial d'Urbanisme, relatiu al projecte d'expropiació per taxació conjunta per a la construcció del vial de connexió entre el sector la Condomina i la carretera N-332, en el terme municipal de Sant Joan d'Alacant. [2004/A13037]
  
Vist l'expedient de referència i sobre la base dels següents antecedents i consideracions
  
Antecedents de fet
  
1. Amb data 23 de març de 2004 l'Ajuntament de Sant Joan d'Alacant remet l'expedient i la documentació complementària, relativa a l'expropiació per taxació conjunta d'una superfície de 2085,53 metres quadrats, a l'efecte de la seua aprovació per la Comissió Territorial d'Urbanisme. Els terrenys a què es refereix el projecte d'expropiació, segons el PG vigent en el municipi, estan classificats com a sòl urbà o urbanitzable.
  
2. Durant la tramitació de l'esmentat expedient s'han dut a terme les actuacions següents:
  
I. Amb data 14 de gener de 2003, l'Alcaldia va dictar una resolució, per la qual es va adoptar l'acord d'aprovar inicialment la documentació integrant del projecte d'expropiació de referència, i exposar-lo al públic per un termini d'un mes, com també de notificar les taxacions individualment als que apareguen com a titulars de béns o drets en l'expedient a fi que puguen formular al·legacions.
  
II. El referit acord es va publicar en el Butlletí Oficial de la Província de data 4 de febrer de 2003, en el Diari Oficial de la Generalitat Valenciana de 31 de gener de 2003 i en el diari Información de data 22 de gener de 2003. Així mateix s'ha notificat individualment als propietaris afectats per l'actuació proposada segons es desprén de la documentació incorporada a l'expedient.
  
III. Durant el període d'informació pública es van presentar diverses al·legacions que van ser degudament informades pels serveis tècnics municipals.
  
3. Constitueix l'objecte de l'expedient possibilitar la gestió de l'expropiació dels terrenys situats en el terme municipal de Sant Joan d'Alacant, necessaris per a construir la nova banda d'ocupació on s'ubicarà el vial de connexió del sector la Condomina amb la carretera nacional N-332, en el quilòmetre 113,3.
  
4. La documentació tècnica que integra el projecte és la següent:
  
1r) Determinació de l'àmbit territorial amb els documents que l'identifiquen quant a situació, superfície i límits.
  
2n) Memòria comprensiva de la relació de propietaris afectats i dels béns i drets que s'han d'expropiar i els criteris de valoració segons la seua qualificació urbanística.
  
3r) Fulls de preu just individualitzats de les finques afectades per l'expropiació, que contenen el valor del sòl i, si és el cas, el corresponent a les edificacions, obres, instal·lacions i plantacions.
  
5. Després de sol·licitar informe de la Gerència Territorial del Cadastre de la Comunitat Valenciana amb data 25 de març de 2004, aquesta emet sengles informes, un amb data 4 d'octubre de 2004 pel que fa als terrenys classificats com a sòls urbans i urbanitzables, els valors dels quals s'han determinat conforme al que estableix el títol III de la Llei 6/1998, de 13 d'abril, sobre Règim del Sòl i Valoracions. Per tot això, s'entén que la valoració es troba conforme a la normativa vigent. D'altra banda, s'emet un altre informe amb data 6 d'octubre de 2004, quant a la valoració de l'arbratge disseminat que també es troba afectat pel projecte, assenyalant que aquesta valoració es troba conforme amb la normativa vigent.
  
Fonaments de dret
  
1. La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que, en última instància, si existira oposició dels expropiats, resoldria sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre règim del sòl i valoracions disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aqueix simple control de legalitat que ens ocupa, del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
2. La tramitació seguida s'estima correcta i la documentació completa de conformitat amb el que estableixen els articles 202 i següents del Reglament de Gestió Urbanística aprovat per Reial Decret 3.288/1978, de 25 d'agost.
  
3. L'objecte de l'expedient es considera adequat segons el que estableix l'article 36 de la Llei 6/1998, sobre Règim del Sòl i Valoracions, en relació amb l'article 33 de la mateixa llei, i 58 i 59 de la Llei de la Generalitat Valenciana 6/1994, de 15 de novembre, Reguladora de l'Activitat Urbanística, desenvolupada pels articles 179 i 181 del Reglament de Planejament de la Comunitat Valenciana, aprovat per Decret 201/1998, de 15 de desembre, del Govern Valencià, es troba legitimat l'exercici de la potestat expropiatòria per l'aprovació dels corresponents instruments de planejament urbanístic.
  
4. Els criteris de valoració utilitzats es consideren, en principi, ajustats al que estableix la Llei 6/1998, del Règim del Sòl i Valoracions, segons manifesta la Gerència Territorial del Cadastre.
  
5. La Comissió Territorial d'Urbanisme és l'òrgan competent per a resoldre sobre l'aprovació de l'expedient d'expropiació pel procediment de taxació conjunta, segons disposen els articles 202.6 del Reglament de Gestió Urbanística i 10.e del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat.
  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999 i la resta de disposicions de general i pertinent aplicació, la Comissió Territorial d'Urbanisme acorda:
  
Primer
  
Aprovar definitivament el projecte d'expropiació per taxació conjunta per a la construcció del vial de connexió entre el sector la Condomina i la carretera N-332 del municipi d'Alacant.
  
Segon
  
Publicar íntegrament el present acord aprovatori en el Diari Oficial de la Generalitat Valenciana a l'efecte de la seua immediata entrada en vigor, de conformitat amb el que disposen els apartats 2 i 4.b de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en mancar el document de normes urbanístiques.
  
Aquesta resolució haurà de notificar-se als interessats titulars de béns i drets que figuren en aquest conferint-los un termini de 20 dies a l'efecte de manifestar la seua disconformitat amb la valoració establida. En aquest cas es traslladarà l'expedient i el full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, s'entén determinat el preu just definitivament i de conformitat.
  
En tot cas, l'acord de l'aprovació de l'expedient d'expropiació, pel procediment de taxació conjunta, habilita que, previ el pagament o depòsit de l'import puga procedir-se a l'ocupació dels béns i drets afectats per l'expropiació, produint els efectes previstos en els números 6, 7 i 8 de la Llei d'Expropiació Forçosa, sense perjudici de la valoració, si és el cas, pel Jurat Provincial d'Expropiació (art. 38 LRSV).
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Alacant, 26 d'octubre de 2004.- El director territorial de la Conselleria de Territori i Habitatge: Ramón Rizo Aldeguer